钦定古今图书集成/理学汇编/学行典/第270卷 > 武恪
## 钦定古今图书集成/理学汇编/学行典/第270卷 > 武恪

按《元史隐逸传》：“武恪，字伯威，宣德府人。初以神童游
学江南，吴澄为江西儒学副提举，荐入国学肄业。明
宗在潜邸，选恪为说书秀才。及出镇云南，恪在行，明
宗欲起兵陕西，恪谏曰：‘太子比行，于国有君命，于家
有叔父之命。今若向京师发一箭，史官必书太子反’。
左右恶恪言，乃曰：‘武秀才有母在京，合遣其回’。恪遂”
还京师，居陋巷，教训子弟，文字知其名。除秘书监典
簿。秋满，丁内艰，再除中瑞司典簿，改汾西县尹，皆不
起。人或劝之仕，恪曰：“向为亲屈，今亲已死，不复仕矣。”
居数岁，会朝廷选守令，泰不华举恪为平阳、沁水县
尹，亦不赴。近臣又荐为授经郎，恪遂阳为喑痖不就。
恪好读《周易》，每日坚坐。或问之曰：“先生之学，以何为
本？”恪曰：“以敬为本。”所著有《水云集》若干卷，其从之学
者，多有所成。佛家奴为太尉，完者不花佥枢密院事，
皆有贤名。